Transkriptioun Livestream 31.01.2024

Pressebriefing nom Regierungsrot (31.01.2024)

# Intervenanten

* Luc Frieden, Premierminister
* Claude Meisch, Minister fir Wunnengsbau a Landesplanung
* Gilles Roth, Finanzminister
* Journalisten

# Sproochen

* Lëtzebuergesch
* Franséisch

# Transkriptioun

[Luc Frieden]... ass en nationale Punkt, betreffend de Bau an de Logement. D'Ukrain, aus där Ursaach, vun där ech elo grad geschwat hunn.

Muer ass zu Bréissel... dee fänkt den Owend un, iwwregens mat enger Commemoratioun vun der Kommissioun fir de fréiere Kommissiounspresident, de Jacques Delors, dee villes gemaach huet fir datt Europa do ass wou mir haut stinn. Deen et gebraucht huet, d'fräi Zirkulatioun vun de Persounen, vun de Gidder, dem Kapital, fir e politescht Zil, nämlech zesummen ze schaffen.

Déi Iddi vum Jacques Delors, déi soll een heiansdo sech drun erënneren. Mee d'Essenz vun deem Conseil, ass, kucke wéi kënne mir iwwert déi nächst 3 Joer d'Ukrain finanziell ënnerstëtzen, am Kader vun dem europäesche Budget.

Den europäesche Budget leeft vun 2021 bis 2027. Mir sinn also elo do an der Hallschent.

An do geet et drëm fir nei Suen ze deblockéieren, fir kënnen engersäits der Ukrain ze hëllefen.

Zweetens, fir eng Rei ënnerstëtzend Moossnamen ze finanzéieren am Beräich vun der Migratioun, fir Länner besonnesch déi um Bord vun der europäescher Unioun sinn. An drëttens, fir Zënsen zeréckzebezuelen, déi elo méi héich si wéi erwaart op deenen Emprunten, déi d'Europäesch Unioun geholl huet, fir d'Relance économique an Europa nom Covid ze finanzéieren. Mir schwätzen hei vun zousätzlechen neie budgetäre Moyene fir d'Europäesch Unioun vu ronn 30 Milliarden.

Déi ginn zum Deel fonnt duerch Ëmschichtungen am aktuelle Budget an zum Deel duerch nei Engagement, déi d'Memberstaate mussen huelen.

Dat betrëfft Lëtzebuerg och. Dat géing eng ronn 20 Millioune fir Lëtzebuerg pro Joer an deenen nächste 4 Joer bedeiten.

D'Essenz awer vun deenen neien Hëllefe betrëfft d'Ukrain. D'Europäesch Unioun wëll d'Ukrain finanziell ënnerstëtzen, niewent der militärescher Ënnerstëtzung, niewent der humanitärer Ënnerstëtzung, déi mir jo och hei zu Lëtzebuerg ganz staark gemaach hunn, och mam Accueil vu ville Flüchtlingen.

Mee et geet drëm der Ukrain déi Suen ze ginn, déi si brauchen an deenen nächste Joren, datt dat d'Land iwwerhaapt kann iwwerliewen.

Mir sinn eis zu 26 eens, datt mir déi Hëllefen, wat e Pak ass vu ronn 50 Milliarden, fir d'Ukrain ginn.

50 Milliarden, déi sech opdeelen a 17 Milliarde Subsiden an 33 Milliarde Prêten.

Mir sinn eis eens, dass mir déi Sue musse ginn, a fir de Moment ass, wéi Dir wësst, vum leschte Conseil, Ungarn, dat Land wat bis elo net Jo gesot huet fir dat ze maachen.

Mir hoffen datt mir eng Solutioun zu 27 kënnen zu Bréissel fannen, well et geet hei ëm fundamental Prinzippien an Europa.

Et geet net nëmmen drëm der Ukrain als Land ze hëllefen, et geet drëm kloer ze maachen, datt d'Ukrain, an déi Wäerter fir déi d'Ukrain sech asetzt, datt déi och eis Wäerter sinn, an datt een e Land wat iwwerfall gëtt, wat iwwerfall gëtt vun engem Noper, dee wëll seng Existenz vun engem Land vernichten, datt een esou e Land net eleng léisst.

An dofir ass déi Ënnerstëtzung op alle Pläng vun der Ukrain noutwendeg, an dofir ass och Lëtzebuerg, an och d'Lëtzebuerger Regierung, der Meenung, datt ee muss deen europäeschen Effort ënnerstëtzen fir der Ukrain déi Mëttelen ze ginn, déi se brauch fir ze iwwerliewen.

Ech hu viru 14 Deeg de President Zelensky an der Schwäiz begéint.

Mir hunn iwwert all déi Aspekter do geschwat. Et ass kloer, datt dee Krich nach esou bal net wäert eriwwer sinn, an datt et dofir noutwendeg och ass, fir och ze weisen datt een d'Ukrain net eleng léisst, datt Europa, an dofir och d'Memberstaate vun Europa, och mir, d'Ukrain staark ënnerstëtzen, an dat wäert ech zu Bréissel och zum Ausdrock bréngen.

Mir hoffen datt et eng Léisung zu 27 gëtt. All aner Léisung, eng zu 26, wier net ideal, mee loosse mir elo mol fir d'éischt un enger schaffen zu 27, an do sinn déi lescht Deeg tëscht der Europäescher Kommissioun, den Europäesche Conseilspresidenten, an dem Här Orban,

eng Rei Gespréicher geféiert ginn. Mee et bleift zu dësem Zäitpunkt, no deem wat mir wëssen, nach ganz schwiereg.

Dann zeréck op Lëtzebuerg. Mee déi zwou Saachen hänken natierlech zesummen, well d'Zukunft vun Europa ass och eis Zukunft...

Dann zeréck op Lëtzebuerg. Mir sinn elo eng 7, 8 Wochen am Amt.

Ech muss soen datt d'Regierung an déi eenzel Ministeren extrem gutt geschafft hunn.

Natierlech brauch een ëmmer am Ufank, dat ass an all neien Job esou, dat gëllt fir mech, dat gëllt fir d'Kolleegen an der Regierung, besonnesch déi déi nei an der Regierung sinn, brauch een e bësschen eng Ulafzäit bis ee säi Ministère organiséiert huet, bis ee weess wat alles zu sengem Aufgabeberäich gehéiert.

Dat ass alles elo plus ou moins am Jumm an all de Ministèren.

D'Ekippen hu sech fonnt. An elo geet et drëm dee Regierungsprogramm, dee Koalitiounsprogramm, dee mir gemeinsam ofgemaach hunn, fir deen och ëmzesetzen.

Fir d'Regierung ass et ganz wichteg, datt mir d'sozial Kohäsioun am Land stäerken.

Datt mir e Lëtzebuerg hunn, wou et de Leit an engem ekonomesch schwieregen Ëmfeld sou wäit wéi méiglech gutt geet.

An dofir hu mir direkt och an der Regierung, trotz dem Fait dass mir just ugefaangen hunn, Decisioune geholl, déi een all zesumme muss gesinn, an déi d'Mëttelschicht – mee ech géif soen de Gro vun de Lëtzebuerger gehéiert dozou – staark ënnerstëtzen, an déi ee wéi gesot zesumme muss gesinn.

Dat ass engersäits déi zolidd Steierreduktioun, déi mir op den 01. Januar vun dësem Joer gemaach hunn, andeems mir d'Kafkraaft vun de Leit gestäerkt hunn.

Dir wësst datt mir op den 1. Januar d'Steiertabell ëm 4 Indextranchen ugepasst hunn.

Domat hu mir ronn 500 Millioune Kafkraaft zeréck un d'Bevëlkerung ginn, déi natierlech och de Leit zegutt kënnt, déi natierlech och de Geschäfter zegutt kënnt, wou eng Rei vun deene Suen ausgi ginn. Dat heescht datt a wirtschaftlech schwieregen Zäite mir souwuel Sozialpolitik wéi Wirtschaftspolitik matenee verbonnen hunn.

An dofir ass dat eng Moossnam déi natierlech elo iwwert déi nächst Méint wäert hir Friichten nach méi droen.

Ech erënneren drun, zum Beispill, datt eng Koppel an der Steierklass 2, déi 125.000 Euro verdéngt, datt déi 2.000 Euro ronn manner Steiere pro Joer ab dësem Joer bezilt.

Dat si ganz vill Suen, an dat hëlleft de Leit besser iwwert d'Ronnen ze kommen.

Firwat brauchen d'Leit natierlech déi Suen? Dat hänkt vill domat zesummen, datt d'Wunnen zu Lëtzebuerg deier ass.

Dat wësse mir. An dofir ass et d'Regierung jo och ugetrueden, fir eng ganz Panoplie vu Moossnamen ze huelen fir datt mir d'Wunne méi erschwénglech maachen, datt méi Leit kënnen eng Wunneng kafen oder lounen.

Mir hunn iwwert déi lescht Méint festgestallt, éier dës Regierung an d'Amt komm ass, datt mir quasi e Stopp haten an der Vente vu Wunnengen, souwuel bestoende Wunnengen, wéi neie Wunnengen. Dofir goufen et... an dofir ginn et eng ganz Rei vun Ursaachen, an déi nei Regierung huet dofir gesot:

Mir musse prioritär kucken datt mir hei Saachen ënnerhuelen, déi eis hëllefen och kuerzfristeg rëm Schwong an dee Wunnengsbau ze kréien.

An dofir hu mir an deene leschte Wochen, eng Rei Ministerkolleegen an der Regierung, a mir haut am Regierungsrot, eng Rei Moossnamen decidéiert, déi eigentlech dräi Ziler hunn.

En éischt Zil vun dëse Moossnamen ass datt mir wëlle méi bauen.

Datt mir Schwong, eng Relance, an de Wunnengsmaart kréien, well fir de Moment, an Dir hutt dat gesinn, am Bausecteur leeft net vill.

Datt mir also Schwong an dee Marché kréien, an dofir ass, wann ech soe méi bauen, heescht dat och Aarbecht erëm schafen, datt déi Leit déi am Bau schaffen, am Handwierk schaffen, Aarbecht hunn, an zweetens, natierlech dréit dat och bäi zur Aarmutsbekämpfung am breede Sënn vum Wuert, well déi Leit, déi do schaffen, hunn dann eng Schaff, verdéngen eppes, an déi Leit déi eng Wunneng siche fannen eng Wunneng.

Also éischte Punkt, éischt Zilsetzung vun deene Moossnamen, déi mir haut ugeholl hunn, ass: méi bauen. Zweet Zilsetzung: méi Logementer hunn. Mir wëssen datt wann een e Mangel u Wunnengen huet, da geet de Präis erop, well d'Demande do ass.

Et si sécherlech Wunnengen déi lescht Jore gebaut ginn, mee mir brauchen der vill méi a mir brauche virun allem och nach méi abordabele Wunnengsraum.

An dofir musse mir alles maachen, datt méi Wunnenge gebaut ginn, déi dann zur Verfügung stinn fir d'Locatioun vun deene Leit déi eng Wunneng brauchen, zum Deel och fir d'Acquisitioun.

An déi drëtt Zilsetzung vun deene Moossnamen, déi mir haut geholl hunn, ass fir de Leit ze hëllefen, mat méi Ënnerstëtzung, fir kënnen ze kafen oder ze lounen, eng Wunneng fir sech.

Dat eent ass also fir de Bau ze encouragéieren. Dat anert ass fir d'Leit, déi eng Wunneng brauchen och z'encouragéieren.

Et ass also en equilibréierte Pak, dee souwuel fir d'Leit ass, wéi fir d'Handwierk, fir d'Leit, an de Bau ass, an dat ass d'Zilsetzung vun dëse Moossnamen.

De Grondtenor ass: mir hätte gär méi Schwong an de Wunnengsbau.

De Schwong ass noutwenneg, soen ech nach eng Kéier, well déi lescht Méint en totale Stëllstand war, an, Dir hutt gesinn, datt am Bau an am Handwierk eng Rei Betriber Schwieregkeeten hunn.

Dat ass net gutt, well et ass jo e Besoin u Wunnengen do. An dofir wëll d'Regierung do eng nei Politik maachen, wou mir hoffen, datt déi an deenen nächste Méint zu neier Aktivitéit op deem Marché féiert.

Wat d'Method ubelaangt, wëll ech nach Kéier soen, ech hunn dat gëschter zum Deel an der Chamber gesot, mee ech wëll et hei nach eng Kéier méi mat System soen. Mir hunn e Koalitiounsaccord gemaach, an deem mir eng ganz Rei Moossname virgesinn hunn.

Déi eng Moossnamen, déi mir haut virstellen, sinn déi kuerzfristeg Moossnamen. Da ginn et natierlech eng Rei Moossnamen, déi si méi struktureller mëttel- a laangfristeger Natur.

Do geet et zum Beispill ëm Prozeduren, Simplification administrative..., déi brauchen natierlech e bëssche méi laang Zäit.

Mee wat mir elo gemaach hunn ass déi zoustänneg Ministeren, zwee vun de Ministerkolleege sinn haut bei mir, déi hunn an deene leschte Woche Gespréicher geféiert mat verschidden Deeler vun der Ekonomie, vum Secteur, vum Handwierk, fir ze kucken: wéi sinn déi Moossnamen, wéi funktionéieren déi Moossnamen, déi mir eis virgeholl hunn, op hire spezifesche Secteuren.

Déi Gespréicher, déi éischt Phas vun deene Gespréicher, ass elo fäerdeg. An de Ministèren ass ganz vill geschafft ginn. An dofir konnt d'Regierung haut kuerzfristeg Moossnamen unhuelen.

Déi zwou éischt Etappe sinn also domadder gemaach. Déi drëtt Etapp ass déi national Logementsreunioun, déi mir ugekënnegt haten, déi wëlle mir den 22. Februar zu Senneng maachen.

Dat ass eng Reunioun, déi net ze vergläichen ass mat Tripartitten oder änleche Reuniounen, wou vill Leit beienee kommen, an da gëtt deen Dag direkt alles decidéiert. Neen. Déi huet zum Zweck fir méi Acteure ronderëm den Dësch ze hu fir ze kucke wéi mir dat do elo kënnen um Terrain ëmsetzen.

Dofir, déi Acteuren, déi deen Dag ronderëm den Dësch kommen, ass de Staat, sinn d'Gemengen, déi e ganz wichtegen Acteur sinn, besonnesch och beim Logement abordable, déi awer och aner Strukture mussen hu fir dass et iwwerhaapt funktionéiert.

An dat ass, nennen ech, d'Bauhandwierk. Dat sinn also déi Leit, déi mir brauchen,

och an der Lëtzebuerger Ekonomie, datt déi och kënnen déi Gebaier, déi Haiser an déi Wunnenge bauen.

An dat sinn also d'Haaptacteuren, déi mir do zesummesetze fir da mat deenen e Kalenner ze diskutéieren, an eng Rei Moossnamen, e kuerzfristege Kalenner, e klore Kalenner, wéi mir d'Ëmsetzung vun deene Moossnamen maachen,

datt mir an engem raisonnabelen Delai da méi Wunnenge kënnen op de Maart bréngen.

Well mir wëssen och: vun deem Dag un, wou déi éischte Schëpp bei enger Wunneng gemaach gëtt, bis dann d'Wunneng steet, dat dauert forcement.

An dofir wëlle mir dat och zäitlech méi enk ëmräissen. Dozou gehéiert dann och datt bei där Reunioun mir wäerten och iwwert eng Rei Prozedure schwätzen.

Och dat ass eppes wat ee muss selbstverständlech mat de Gemengen, mat dem Handwierk, beschwätzen, well si sinn natierlech do an där Chaîne vun deenen Decisioune ganz wichteg Acteuren.

Dono da wéi gesot, do wäerte mir da villäicht deen een oder aneren Aarbechtsgrupp nach mussen asetzen, deen dann nach weider verschidde Saache préift, sou datt mir dann no der Reunioun, e puer Wochen dono, een, zwee Méint dono,

wäerte kënne mat weidere Moossnamen un d'Ëffentlechkeet trieden, zum Deel och un d'Chamber, well zum Deel verlaangt dat Gesetzesännerungen.

Mir hunn also e klore Kalenner bis de Summer eis an der Matière hei virginn. Déi Moossnamen, déi mir haut wéi gesot ugeholl hunn, méi bauen, méi Logementer, méi Hëllefe fir d'Leit, fir kuerzfristeg eng Relance ze maachen.

Mir hunn also zwee Voleten; dat eent si fiskalesch Voleten, dofir ass de Finanzminister Gilles Roth hei mat um Point de presse fir dat ze presentéieren, an de Claude als Minister vum Logement a vum Aménagement du territoire, mee hei als Minister vum Logement, déi zwee hänken natierlech och oft zesummen, fir déi Hëllefen, déi d'Leit kréien, méi am Detail ze exposéieren.

Selbstverständlech gehéieren och aner Ministèren an dësem Processus dozou, mee déi hunn de Moien elo an dësem Conseil net hir Moossnam direkt eng Roll gespillt.

Dat ass den Intérieur, deen eng ganz wichteg Roll hei spillt, dat ass den Environnement, deen eng wichteg Roll spillt.

An déi alleguerte bedeelegen sech natierlech och un der nationaler Logementsreunioun Enn Februar, déi mir dofir hunn.

Elo mol dat ass fir den allgemenge Kader, an ech géif da proposéiere villäicht fir d'éischt datt de Gilles Roth eis déi steierlech kuerzfristeg Moossname géif virstellen.

[Gilles Roth] Gudde Mëtteg, Alleguerten! De Premierminister huet eigentlech de Kader virgezeechent.

De Bausecteur, dee stécht effektiv an enger Kris. Mir gesinn dat bei dem Verkaf vun den Immobilien.

Déi éischt Hallschent 2023 sinn net manner wéi 50% manner Immobilien-Transaktioune gemaach ginn, am Verglach zu dem Virjoer.

Mir gesinn dat awer och virun allem um Niveau vun de sougenannten Droits d'enregistrement. Well do gesi mir Enn 2023 e Minus vu souguer 252 Milliounen Euro, oder 52% manner Einname wéi dat am Virjoer 2022 war.

D'Recetten op deem Punkt goufen also carrement hallwéiert. Dir wësst, dass dat virun allem en Impakt huet op d'Zuele vun de Faillitten, besonnesch vu méi klengen Acteuren an dem Bausecteur.

Dat huet en direkten Impakt och um Niveau vun dem Chômage, an dat heescht och fir d'Regierung a fir d'Land, dass elo muss agéiert ginn, fir där Sozialkris an dem Bausecteur entgéintzewierken.

Dat heescht och dass elo muss eng nei Dynamik an dem Bau geschéien.

Déi steierlech Moossnamen, déi ech iech elo wëllt kuerz virstellen, dat ass nëmmen en Deel vun engem ganze Puzzle.

Et ass awer ee Pak, deen, géif ech soen, breet gefächert ass. Et ass e Pak, fir d'Bierger beim Kaf vun engem Eegenheem z'ënnerstëtzen.

Et ass e Pak fir de soziale Wunnengsbau ze fërderen. Et ass e Pak fir den Invest an der Locatioun méi interessant ze maachen.

An et ass och ee Pak fir de Maart insgesamt an domadder och d'Aktivitéit ronderëm déi bestoend Wunnengen unzedreiwen.

Eng Rei vun deene Moossnamen, déi si limitéiert op d'Joer 2024, also dëst Joer.

Mee wichteg: déi Moossname spille réckwierkend, ech betounen et nach eng Kéier, réckwierkend op den 1. Januar 2024.

Aner Moossname wou herno kommen, déi si méi strukturell ausgeluecht, an déi spillen iwwert d'Joer 2024 eraus.

Zu de Moossnamen, déi fir 2024 elo kuerzfristeg spillen:

Éischtens, de bëllegen Akt op dem Eegenheem. Hei gëtt de Steierkredit vun elo 30.000 Euro op 40.000 Euro pro Persoun an engem Haushalt an d'Luucht gesat.

Bei enger Koppel sinn dat also 80.000 Euro. En ass op all Notariatsakt unzerechnen, deen 2024 ënnerschriwwe gëtt.

De bëllegen Akt bezitt sech och exklusiv op de Kaf vun engem Eegenheem.

Gesellschaften, déi si vun dësem Abattement ausgeholl. Bierger, déi dëse Steierkredit an der Vergaangenheet scho genotzt hunn, oder deelweis genotzt hunn,

déi kréien 2024 10.000 Euro pro Persoun als Steierkredit bäi.

Wat heescht dat vereinfacht gesot? Mee bis zu engem Kafpräis vu 571.000 Euro, bezilt eng eenzel Persoun keen Enregistrement.

Bei enger Koppel zielt dës bis e Kafpräis vun ëmgerechent 1.142.000 Euro.

Zweet Moossnam, an dat ass eng nei Moossnam, nämlech de bëllegen Akt fir Locatiounswunnengen, dat hu mir genannt de Crédit d'impôt location.

Et ass wéi gesot eng Moossnam, déi ass ganz nei. De bëllegen Akt spillt dëst Joer 2024 och fir nei Wunnengen déi verlount ginn.

En applizéiert sech exklusiv u sougenannte VEFA, dat heescht "Ventes en l'état futur d'achèvement"-Kontrakter.

De Montant beleeft sech hei op 20.000 Euro pro Persoun.

Gesellschafte kënnen net an de Genoss vun dëser Moossnam kommen. An dëse bëllegen Akt fir Leit déi an d'Locatioun also investéieren, dat nei ass, deen ass och zweckgebonnen, well e spillt nëmmen dann, wann déi Wunneng minimum 2 Joer dem Locatiounsmarché och effektiv zougefouert gëtt.

Eng drëtt Moossnam, dat ass de sougenannten "Quart du taux global" bei der Plus-Value-Besteierung.

Dat ass eng Moossnam, déi 2024 fir 2024 agefouert gëtt, also fir all Akt, deen tëscht dem 1. Januar bis zum 31. Dezember dëst Joer gemaach gëtt.

Vereinfacht ausgedréckt, wat heescht dat, de Quart du taux global? Ma dat heescht eng Besteierung vun der Plus-Value, also de sougenannten "Mehrwert", wann ech eng Immobilie, sief dat en Terrain, en Haus oder en Appartement verkafen, da bezuelen ech op deem Méiwäert net méi 20% Steieren, mä ëmgerechent ronn, fir et ze vereinfachen, nëmmen 10% Steieren.

Ab dem 1. Januar vum nächste Joer, also 2025, spillt dann erëm deen normale System, wéi mir e bis elo kannt hunn, also 20% Besteierung vum dem Méiwäert. Eng véiert weider Moossnam, dat ass den Amortissement accéléré, de sougenannten Amortissement accéléré, dee geet fir 2024 op 6% erop, an dësen Amortissement dee kann een och da wärend 6 Joer weider geltend maachen.

Dës Moossnam, déi spillt och wéi gesot just fir 2024 fir all Akt, deen do gemaach gëtt.

Si ass och op Neibaute limitéiert, an de maximale Montant, deen een iwwert dee Wee steierlech ka geltend maachen, deen ass och plafonéiert op 250.000 Euro.

Eng lescht Moossnam, déi fir 2024 spillt, dat ass dass et keng Plus-Value-Besteierung gëtt, wann ech e Kaf maache vun engem Logement, deen der sougenannter Gestion locative sociale zur Verfügung gestallt gëtt.

Dës Moossnam ass awer limitéiert op de Lëtzebuerger Territoire, a mir hoffen och domat, dass der sougenannter GLS, also der Gestion locative sociale, weider Wunnengen zur Verfügung gestallt ginn.

An eng leschte Moossnam fir 2024, dat ass dass ech och eng Befreiung hu vun der Plus-Value, wann ech en Transfert maachen, an deem ech e Gebai kafen, eng Wunneng kafen, déi energeetesch der Klass 1A+ ugehéiert.

Dat heescht, dat ass deen héchsten energeetesche Standard dee mir hunn am Wunnengsbau, an dat ass also och eng Moossnam fir d'Bierger z'ënnerstëtzen, déi bereet sinn eppes fir d'Ëmwelt auszeginn.

Et ass also kloer en Invest an d'Ëmwelt. En zweete grousse Volet sinn da méi strukturell Moossnamen, déi iwwert 2024 weiderspillen.

Dat interesséiert ganz vill Leit, déi mat héijen Zënsen – de Premierminister huet dat elo just ugedeit – ze kämpfen hunn.

Wat heescht dat konkret? Mee déi aktuell Plaffonge gi fir all Persoun am Haushalt ëm een Drëttel erhéicht.

Dat heescht, d'Ofsetzbarkeet vun de Scholdzënse vum Eegenheem, déi ginn nach eng Kéier ëm 33% an d'Luucht gefouert.

Wat heescht dat konkret? Mee wärend den éischt 5 Joer, wou ech mäin Eegenheem bewunnen, wärend den éischte 5 Joer, wou ech mäin Eegenheem bewunnen, geet dee Plaffong vun 3.000 op 4.000 Euro pro Persoun am Haushalt erop.

Tëscht dem sechsten an zéngte Joer, wou ech mäin Eegenheem bewunnen, geet dee Plaffong vun aktuell 2.250 op 3.000 Euro pro Persoun am Haushalt erop.

A wann ech méi wéi 10 Joer schonns a mengem Eegenheem wunnen, da geet dee Plaffong vun ofsetzbare Scholdzënsen, geet dee vun 1.500 op 2.000 Euro pro Persoun an engem Haushalt erop.

Wat heescht dat konkret? Mee eng véierkäppeg Famill, déi kann an Zukunft pro Joer amplaz 12.000 Euro, 16.000 Euro steierlech geltend maachen.

Dat ass fir déi Famill en Netto-Plus vu ronn 1.800 Euro pro Joer.

Da kënnt eng weider Moossnam, déi och wéi gesot 2024, mee och doriwwer eraus, spillt.

Dat ass eng zousätzlech steierlech Begënschtegung fir d'Verloune vun enger Wunneng, déi ech der Gestion locative sociale zouféieren.

Den aktuellen Taux vu 75%, dee gëtt do op 90% an d'Luucht gesat.

Dat heescht konkret, dass wann ech sou eng Wunneng der Gestion locative sociale verlounen, dann ass 90% vun deem Loyer deen ech kréien, ass steierlech befreit.

Och hei erhoffe mir eis e weidere Boost an där Location sociale.

Da gëtt et eng weider Moossnam, déi wichteg ass, notamment am Erschléisse vun neie Wunngebidder.

Nämlech dat ass eng Steierbefreiung vun der Plus-Value beim Verkaf vun engem Terrain oder vun enger Immobilie un de Fonds de logement.

Am Moment zielt dës Steierbefreiung just wann ech en Terrain oder eng Immobilie dem Staat, de Gemengen oder engem Gemengesyndikat verkafen.

Wéi gesot, hei zielt dat och wann ech dem Fonds de logement, wann deen zum Beispill en neit Wunngebitt erschléisst, bezuelen ech och do keng Steier op der Plus-Value. An dann eng lescht Moossnam, déi besonnesch deene Jonken zegutt kënnt.

Ëm wat geet et do? Dat ass eng sougenannte Wunnprimm fir jonk Beruffsufänger, e "starter kit", oder wéi Dir et och ëmmer wëllt nennen, fir jonk Leit.

Konkret heescht dat, dass jonk Leit bis zum 30. Liewensjoer kënne bei engem maximale Gehalt, dat se pro Mount hunn, vun 2,5 Mol de qualifizéierte Mindestloun, dat ass ëmgerechent haut ronn 7.750 Euro de Mount, vun hirem Patron, kënnen eng Loyerssubventioun kréie vu maximal 1.000 Euro.

Déi Loyerssubventioun, déi ass dann och nach eng Kéier zu 25% steierlech befreit.

Dat sinn och nach fir déi Leit eng reng Netto-Zouweisung vun 100 Euro de Mount.

Dir gesitt, zum Ofschloss, d'Regierung proposéiert hei also, wéi de Premier et virdru gesot huet, en equilibréierte Moossnamepak.

Dat si Moosname fir den abordabelen a soziale Wunnengsbau z'ënnerstëtzen.

Et si Moossname fir de privaten Investor ze beweege matzehëllefen duerch déi Wunnengsbaukris de Moment ze kommen, well de Staat, an domadder och déi verbreeten ëffentlech Hand, dee kann net alles maachen.

Et si Moossnamen, déi och de Leit, déi schonns en Eegenheem hunn, mat héijen Zënsen ze kämpfen hunn, fir deenen och ënnert d'Äerm ze gräifen.

An et ass zum Schluss, a last but not least, awer och e Moossnamekatalog fir Entreprisen, déi wëllen hir Responsabilitéit iwwerhuelen, a virun allem hëllefe jonke Mataarbechter, an dat zielt och fir d'Kompetitivitéit vun eisen Entreprisen am generellen, fir deene kënnen eng Wunnprimm zoukommenzeloossen. Voilà. Villmools Merci dem Finanzminister.

Dir gesitt, et ass also scho substantiell. Et sinn och ganz vill ënnerschiddlech Moossnamen. Ech ënnersträichen och nach eng Kéier: déi éischt Moossnamen, déi den Här Roth genannt huet, déi an der Zäit begrenzt sinn, do jo och dat Wuert neie Schwong, well dat Moossname sinn, déi mir bewosst zäitlech begrenzen, fir datt d'Leit elo soen:

OK, elo hunn ech dovunner en Avantage, da verkafen ech vläicht eppes, da kafen ech eppes. Sou dat mir domadden hoffen, datt méi Aktivitéit kënnt.

An ech soen och nach eng Kéier: dat hei si Moossname fir de Logement. Et sinn natierlech och Moossname fir de Bau.

Ech kann dat net genuch ënnersträichen, well mir wëllen net datt mussen am Handwierk an am Bau Leit entlooss ginn.

Mir hunn dofir d'lescht Woch e limitéierte Chômage partiel am Bausecteur decidéiert.

Och fir datt d'Aarbechter, déi do am Secteur schaffen, hir Plaz halen, well mir brauchen se wann erëm déi Aktivitéiten do unzéien.

A mir mengen datt déi steierlech Moossnamen hei hëllefen datt erëm Schwong an dee Marché kënnt.

Et ass also Logement a Baue verbonnen. A Vue datt vill Leit net déi genuch Ënnerstëtzung an dëse schwieregen Zäiten an notamment bei neien héijen Zënsen hunn,

dofir, an deem equilibréierte Pak, natierlech och wichteg Moossnamen, déi an d'Kompetenz vum Logementsminister falen.

An dofir: Claude Meisch, Dir hutt d'Wuert.

[Claude Meisch] Villmools Merci, Här Premierminister, Här Finanzminister.

Et ass elo scho villes gesot ginn, villes ugekënnegt ginn, mee et kënnt awer och nach e bësschen eppes, well déi lescht dräi Wochen hu mir eis intensiv dohinner gesat, och ganz vill Echange, jo, wéi virdru schonn ënnerstrach ginn ass, mat ganz villen an ënnerschiddlechen Acteure gehat.

Dat heite wat mir hei proposéiert hunn, denken ech, ass e Mesurëkatalog dee wierklech ka Schwong an de Wunnengsbau kréien.

Mir brauchen, an do ass et ëm dat gaangen, wat de Finanzminister exposéiert huet, Vertrauen, och vun Investisseuren.

Vertraue vu jidderengem deen eigentlech nach e bëssche Geld op der Säit huet fir et grad elo och dann a Wunnengen, an Appartementer an Haiser hei zu Lëtzebuerg z'investéieren.

Mir brauchen op der anerer Säit awer och d'Hëllef fir d'Mënschen, déi och vun der Logementskris a vun der Baukris befaasst sinn, a béides viséiere mir heimadder. Och als Logementsminister ënnersträichen ech dofir d'Wichtegkeet vun deene Steiermesuren op der enger Säit, well mir brauchen op Dauer méi Wunnengen, mir brauche méi Wunnengen, déi gebaut ginn, mir brauche méi Wunnenge fir all déi Mënschen, déi zu Lëtzebuerg wëllen en Doheem fannen. An de Réckgang vun den Transaktiounen a vun den Autorisatiounen ass eppes wat der Regierung grouss Kappzerbrieches gemaach huet, a wou mir mengen hei wierklech eng ugemiess Reaktioun kënnen dorobber ze fannen. De Message vun der Regierung ass wierklech genau deen, datt elo dee richtegen Zäitpunkt ass fir an de Logement hei zu Lëtzebuerg z'investéieren.

An dat wëlle mir, dee Message wëlle mir och transposéieren iwwert eise ganze Mesurëkatalog am Logementsministère, iwwert d'Aide au logement, fir Particulieren och beim Kaf vun enger Wunneng kënne besser z'ënnerstëtzen, fir Mënschen hei am Land, Familljen hei am Land, Stéit hei am Land, och mat méi engem bescheidene Revenu, kënnen hinnen eng Hand ze reechen, wann et drëms geet eben duerch en Eegenheem kënnen unzeleeën.

An do gëtt et eng ganz Rei vu Mesuren, wou mir dach däitlech Verbesserungen elo ustriewen.

Ech wëll der just e puer opzielen. D'Subvention d'intérêt, zum Beispill, do wou de Staat bei den Zënslaaschte kann hëllefen, datt mir dat vun 2,45% op 3,5% eropginn.

Dat ass also och fir déi Kategorie vun der Populatioun e wichtege Schratt fir op déi méi héich Zënse kënnen ze reagéieren.

Mir hunn d'Prime d'accession à la propriété, wou mir och do d'Eligibilitéit, wie kann dovunner profitéieren e Stéck wäit méi grouss opmaachen, fir datt méi Familljen och an de Genoss vun sou enger Hëllef kënne kommen. Mir hunn d'Garantie de l'État, an och do geet drëms, fir op der enger Säit, duerch en Eropsetze vun den Eligibilitéitskrittären vun deene Revenue-Seuilen, also, wou een nach kann dovunner profitéieren, de Krees vun deenen, déi och dat Instrument wierklech kënnen notzen, fir herno e Prêt ze kréien, fir an de Wunnengsbau kënnen z'investéieren, datt mir dee méi grouss maachen. Mir wäerten awer och do méi héich Zënse kënne mat garantéieren, a mir wëllen och de Krittär eropsetze vun 30 op 40% vun deem Gesamtprêt, deen een eben hei vum Staat ka garantéiert kréien.

Mir wëllen also, datt méi Prêten accordéiert ginn. Mir wëllen datt méi Akten ënnerschriwwe ginn, well mir wëllen, datt och iwwert deen dote Wee méi gebaut wäert ginn.

Ech wëll eng kleng Klamer opmaachen, well déi aktuell Situatioun um Wunnengsmarché, virun allem bedéngt duerch Zënsen, virun allem bedéngt duerch Onsécherheeten, virun allem well d'Leit och virsiichteg gi sinn am Laf vun deene leschte Méint, dozou gefouert huet, datt souguer bei den ëffentleche Promoteuren eng ganz Rei vu Wunnengen net méi ofgesat konnte ginn, wéi zum Beispill bei der Société nationale des habitations à bon marché, sinn iwwer 100 Wunnengen, déi fäerdeg op en Acquereur do waarden.

An do wëlle mir och drop reagéieren, andeems mir och do, awer nëmmen temporaire fir dëst Joer, d'Critères d'éligibilité dann och eng Kéier änneren, fir datt méi Leit an de Genoss kënne kommen an datt do méiglechst schnell och Familljen dann an déi Haiser kënne kommen, déi do prett sinn.

En aneren Aspekt, an ech denken et ass vill driwwer geschriwwe ginn a gesot ginn, an zu Recht och, dat ass datt duerch dee Mangel u Bauaktivitéit, datt net méi Wunnengen op de Marché komm si fir ze kafen, natierlech den Drock op der anerer Säit op d'Locatioun vill méi grouss nach eng Kéier ginn ass, an doduerch d'Loyeren och nach eemol méi héich gi sinn. A jo, mir wëssen et, et gëtt Familljen, fir déi dann iergendwou awer d'Limitt erreecht ass, wou wunnen zu Lëtzebuerg net méi ze finanzéieren ass, net méi tragbar ginn ass.

An do huet d'Regierung och haut de Moien decidéiert dorobber ze reagéieren, mat enger Upassung vun der Subvention loyer.

Och do wëlle mir d'Krittäre vun der Eligibilitéit, also de Seuil vu Revenu fir dovunner kënnen ze profitéieren, eropsetzen, an engem Mooss, zum Beispill, datt mir 6% méi Celibataire kënne hunn, déi dovunner profitéieren, mee awer tëscht 8 a 25% méi Famillje mat Kanner, déi dovunner kënne profitéieren, also scho substantiell méi Familljen, déi Accès zu enger Subvention loyer hunn.

A mir hunn hei ganz besonnesch och den Accent op Famillje mat Kanner gesat. Och am Hibléck op eng Diskussioun, déi mir hei zu Lëtzebuerg net solle scheien, déi mir musse féieren, ronderëm Kanneraarmut, hu mir de Moien decidéiert, fir d'Subvention loyer, dee Montant, deen een zousätzlech kritt wann e Kand méi am Ménage ass, vu 40 op 80 Euro de Mount eropzesetzen.

Dat mécht fir eng Famill vun 2 Kanner dann amplaz vun enger Hëllef um Loyer vun 360 Euro de Mount awer eng Hëllef um Loyer vu 440 Euro de Mount aus.

An ech denken, datt dat eppes ass wat awer méi Famillje mat Kanner nach eng Kéier hëlleft och um private Locatiounsmarché eng Wunneng kënnen ze fannen.

Ech ënnersträichen och nach eng Kéier d'Bedeitung vun der Gestion locative sociale, déi och grad hei bei de Steiermesurë jo besonnesch encouragéiert ginn, fir op där enger Säit och Proprietären z'encouragéieren hir Wunneng der Gestion locative sociale kënnen zur Verfügung ze stellen, dofir déi nach just symbolesch Besteierung vun 10% dann um Loyer, wou mir 90% dann immuniséiere fir d'Besteierung, mee awer och fir Leit ze encouragéieren, wann si e Bien hunn, wann si dee verkafen a reinvestéieren, an dann deen neie Bien der Gestion locative sociale zur Verfügung stellen, datt dann och déi Plus-Valuen do kënne steierfräi sinn.

Dat hëlleft sécherlech nach eng Kéier de Parc immobilier, dee momentan iwwert d'Gestion locative sociale geréiert gëtt, an dat sinn haut scho gutt iwwert 1.100 Wunnenge queesch uechter d'Land, deen och an den nächste Joren nach eng Kéier ze verbreeden.

Mir hunn nach ëmmer, an dat ass eng Diskussioun zanter ganz laangem, eidelstoend Wunnengen. An ech denken datt mir heimadder nach wierklech eng Kéier jidderengem kloermaachen, datt et keng Méi a virun allem keng Sue kascht, mee éischter Sue bréngt, wann een déi eidelstoend Wunnengen dach awer enger Locatioun iwwert den dote Wee zur Verfügung ka stellen.

An hei, mengen ech, kënne mir wierklech alleguerten zesummen hëllefen, jidderee säi Bäitrag leeschten, fir datt mir sou mann wéi méiglech Wunnengen eidel stoen hunn an dach awer Familljen do kënnen en Ënnerdaach huelen.

Mir wäerten also weider och de Bausecteur iwwert dëse Wee ënnerstëtzen; dat ass een Zil och vun dëse Mesuren.

An op der anerer Säit wëlle mir awer och weiderhin investéieren an den ëffentleche Wunnengsbau, an ëffentlech Wunnengen.

't ass e ganz kloert Zil an eisem Regierungsprogramm fir méi Logement abordable an ëffentlecher Hand hei zu Lëtzebuerg kënnen ze hunn, fir domadder och als ëffentlech Hand zu engem groussen, staarken Acteur um Wunnengsmarché ze ginn.

Virun allem fir déi Famillje mat méi bescheidenem Akommes awer do adequat och kënnen ze logéieren an ze protegéieren.

An dofir huet d'Regierung de Moien och decidéiert, dee Programm deen am Laf vum leschte Joer nach vun der Virgänger-Regierung ugefaange gouf, fir Immobilieprojeten en futur état d'achèvement opzekafen, fir dee substanziell, ech soe wierklech substanziell, och weiderzeschreiwen iwwert déi nächste Joren.

De Logementsministère, also d'Regierung, de Staat, huet bis elo 110 Milliounen investéiert iwwert deen dote Wee, a konnt 170 Wunnenge kafen, déi elo gebaut wäerte ginn, an den nächste Joren, an dann an de Parc immobilier vum Staat fir Logement abordable kënnen iwwerfouert ginn.

Mir hunn haut de Moien decidéiert, datt mir eng zousätzlech Enveloppe fir déi nächste Joren an der Héicht vu 480 Millioune wäerten zur Verfügung stellen,

fir dann eng ronn 800 Wunnengen, schätzungsweis 800 Wunnengen, iwwert deen dote Wee kënne bauen ze loossen, ze kafen an an de Parc locatif vum Staat kënnen ze iwwerhuelen. Dat ënnersträicht hei nach eng Kéier wierklech de politesche Wëllen

fir de Parc immobilier locatif vum abordabele Wunnengsraum zu Lëtzebuerg dach awer substanziell auszeweiden.

480 Milliounen, déi nach eng Kéier dobäikommen, bei déi Efforten, déi virdrun am Pluriannuell scho geplangt ware vun iwwer 900 Milliounen.

923 Milliounen, iwwert déi nächst 4 Joer; dat weist wat dach awer hei d'Prioritéit vun der Regierung ass.

An et weist, datt mir hei och zesummeschaffen. Zesummeschaffen och mat Privatacteuren, kucken datt mir an enger PPP-Logik och kucke méiglechst séier virunzekommen, well dat heite sinn Immobilieprojeten, déi privat entwéckelt goufen, déi schonn autoriséiert sinn, déi um Marché sinn, an déi de Staat elo hei wäert kafegoen.

Domadder gi mir eng vun den Äntwerten op d'Baukris momentan, mee op der anerer Säit profitéiere mir als Staat awer och wierklech dovunner fir elo och do kënnen eise Parc immobilier ze verbreeden.

A mir maachen dat wéi gesot zesummen. Staat, Gemengen, de Privatsecteur, de kommerzielle Privatsecteur, den non-kommerzielle Privatsecteur.

An et ass eigentlech esou wéi ech mir wënschen datt mir an der Logementspolitik och déi nächste Jore kënne virukommen.

Kuerzfristeg maache mir also hei och eppes fir datt d'Demande erëm opkënnt, an dat nenne mir den neie Schwong fir de Wunnengsmarché.

Mee mir wëssen datt mir traditionell eng Situatioun hunn zu Lëtzebuerg, wou mir eigentlech vill méi Demande hu wéi mir Offer hunn, an dofir musse mir déi nächst Sujeten als Regierung, als Gesamtregierung natierlech och ugoen, an do geet et dann drëm Prozeduren ze vereinfachen, fir wierklech och an Zukunft an den nächste Joren ebe méi kënnen ze bauen, méi schnell kënnen ze bauen, fir insgesamt där héijer Demande, wou mir fest dovun iwwerzeegt sinn, datt se strukturell do ass, an datt se gläich sech och erëm wäert weisen hei zu Lëtzebuerg um Immobiliemarché, fir där kënne gerechtzeginn.

An dat ass dann d'Aarbecht vun den nächste Wochen a sécherlech Sujet och op der nationaler Logementsreunioun.

Merci villmools och dem Logementsminister. Dir gesitt, Dir sidd elei iwwerschott gi mat enger ganzer Rei vun Informatiounen, mee dat beweist och déi enorm vill Aarbecht, déi an deenen eenzele Ministèren déi lescht Woche gemaach ginn ass.

A gäre beäntwere mir elo dozou Froen, mee ech soen och nach eng Kéier:

Mir hunn... Ech hunn an enger vun deene leschte Pressekonferenze gesot mir finanzéiere léiwer Aarbecht an Aktivitéit wéi Chômage.

An hei, wéi gesot, ass dat e wichteg Signal. Et sinn net nëmme Wierder, et si konkret Aktiounen, souwuel bei den Hëllefen, wéi bei de steierleche Moossnamen, fir datt wierklech de Leit an dem Handwierk, de Leit an dem Bau kuerzfristeg gehollef gëtt.

An ech mengen, datt déi Aktiounen hei, wann een déi dann nach kombinéiert mat deem wat nach an dësem Joer nokënnt, da misste mir e gutt Stéck virukommen op deem schwierege Sujet vum Logement.

[Luc Frieden] Elo beäntwerte mir gären Är Froen déi Dir dozou hutt. Jo.

[Journalist] Ech wollt froen ob Dir och u Mesuren denkt fir zum Beispill Terrainen, déi an Uertschafte leien, a wou drop spekuléiert gëtt, oder respektiv déi zeréckgehale ginn, fir déi fräizesetzen?

Sinn do Mesuren ugeduecht?

[Luc Frieden] Jo, déi Moossnamen, déi stinn am Koalitiounsaccord, datt mir selbstverständlech...

Un deenen Texter gëtt geschafft, mee dat hei sinn déi kuerzfristeg Moossnamen, déi mir geholl hunn.

Déi Spekulatiounssteier bleift... ass am Koalitiounsprogramm virgesinn.

Grad esou wéi mir och bei staatlechen Terraine wäerte kucken, wéi mir kënnen do bauen.

Mee dat alles, dat maache mir an der nächster Etapp. Haut wollte mir eis emol op déi kuerzfristeg Moossname fir Schwong an d'Aktivitéit, Beweegung an de Marché ze kréien, wollte mir an engem éischte Pak déi haut hei presentéieren. Mee déi do stinn... All d'Moossname vum Koalitiounsaccord wäerten an deenen nächste Méint ëmgesat ginn.

An deem dote Beräich wéi och an aneren, mee spezifesch och an deem dote Kontext, jo.

[Journalist] Jo, ech wollt froe wéi vill besonnesch déi steierlech Moossnamen, wéi een Impakt déi wäerten op de Budget hunn?

[Gilles Roth] Dat ass eng gutt an dat ass eng pertinent Fro, déi een awer net kann einfach mat enger Zuel beäntwerten.

An ech ginn Iech och d'Explikatioun. Grosso modo kann ee Stand haut dat op e Chiffer, deen sech, loosse mir soen, an déi 130, 135 Milliounen Euro beweegt.

Dat hänkt awer dovun of, wéi vill Aktivitéit doduerch wäert zousätzlech gemaach ginn.

Ech hunn Iech virdrun ee sensibele Chiffer genannt. Kuckt emol, d'Enregistrementseinnahmen sinn 2023 manner wéi d'Hallschent gewiescht, wéi an dem Virjoer.

Wann ech also méi Aktivitéit schafen, da kënnt dat villen Acteuren, a virun allem de Leit déi am Bausecteur schaffen – et ass also och eng sozial Moossnam – zegutt.

Mee vir Iech dat eenzel mol opzelëschten: de bëllegen Akt, wann doduerch 1.000 Wunnengen an enger Koppel géife gebaut ginn, dat wäert e budgetären Impakt hu vun 20 Milliounen Euro.

Wann der manner gebaut ginn, ass den Impact budgétaire natierlech manner, wann der méi gebaut ginn, dann ass e méi grouss.

Dat als Äntwert, well dat kann een net mat engem Chiffer comme tel soen. Wat een awer méi genau kann aschätzen, dat ass de Chiffer deen doduerch bedéngt ass, dass ech de Plaffong vun den ofsetzbaren Zënsen op Eegenheemer, dass ech deen ëm en Drëttel an d'Luucht setzen.

Dat huet natierlech e relativ grousse budgetären Impakt, hëlleft awer de Leit méi Kafkraaft ze ginn.

Dat si 45 Milliounen Euro. 20 Millioune goufen och geschat fir d'Investissementer mat dem bëllegen Akt um Niveau vun dem Locatif.

Den Amortissement accéléré hänkt och dovun of wéi vill Wunnengen doduerch méi geschafe ginn.

Bei 1.000 Wunnengen, wier dat en Impakt vu ronn 8 Milliounen Euro.

An dann ass nach eng Kéier déi Wunnprimm, dat jo och e wichtegt Element ass besonnesch fir jonk Leit z'ënnerstëtzen,

dat wier e Montant vu ronn 30 Milliounen Euro, de "starter kit", wann den Employeur senge jonke Salariéeën ënner 30 Joer eng Subvention loyer gëtt.

Hänkt natierlech och dovun of, wéi wäit dass déi Subvention loyer geet, a wéi vill Patrone wëllen op déi dote Moossnam zeréckgräifen.

Dofir kann een dat net ofschléissend esou mat engem fixe Chiffer, wéi wann et eng reng Investissementsdepense wier, kann een dat net aschätzen.

Ech wëll dat kloer esou ënnersträichen. Dat wat d'Regierung sech erwaart, a wou och dann den Impact budgétaire positiv ze gesi wier, dat ass wa méi Wunnenge geschafe ginn, souwuel fir de Logement wéi och fir d'Aktivitéit am Bausecteur, dofir alles ënnert dem Sigel, méi Schwong fir de Wunnengsbau.

[Journalist] Ech hätt nach eng Fro. Méi bauen heescht jo och dass iergendwou trotzdeem muss Terrain hierkommen, respektiv wou bauen, wéi bauen.

Et huet en Impakt op de Verkéier; dat bleift jo net ouni Impakt. Dat huet en Impakt op wéi Dierfer a Stied sech entwéckelen.

Wéi wäit hutt Dir als Landesplanungsminister do eng Visioun wéi dat soll wuessen?

Et kann ee jo net einfach an d'Blot oder an d'Gréngt bauen, et muss do iergendwéi do och e Plang ginn, wéi dat ganzt organiséiert gëtt.

[Claude Meisch] Dir schwätzt dem Landesplanungsminister do aus dem Häerz, an dat ass d'Kärstéck an d'Käraufgab vum Landesplanungsministère, fir net nëmmen ze kucke wou mir wunnen an Zukunft, mee och ze kucke wéi mir dat mat der Mobilitéit vernetzen, wou mir schaffen, wou mir eis Fräizäit verbréngen, wou mir d'Natur kënnen erhalen. Alles dat ass extrem, extrem wichteg.

Och d'Fro vläicht wéi mir bauen, wéi mir wunnen, wéi kënne mir d'Densitéit e Stéck wäit – net iwwerall, mee op eenzele Plazen – dann eropsetzen.

Bon, do gëtt et natierlech de Plan directeur vun der Landesplanung. Am grousse ganze bekennt d'Regierung, déi nei Regierung, sech zu deem Dokument.

Et gëtt och e Plan sectoriel logement, ënnert anerem, wou jo no deenen dote Krittäre gekuckt ginn ass:

Wou gëtt et nach Terrainen, déi genau deenen doten Uspréch, dat se gutt ugebonne sinn, datt mir eng Mixitéit kënne kréien, datt et eng Liewensqualitéit ka ginn, an datt se och erschléissbar sinn, datt se deenen entspriechen.

D'Regierung denkt driwwer no, wëll ech soen, fir déi Terrainen, déi am Plan sectoriel logement detektéiert ginn, vläicht iwwer POS, Plan d'occupation du sol, och kënnen ze verplangen. Mir haten éischt Kontakter doriwwer och mam Syvicol, fir ze kucke wéi d'Gemengen sech do an deem Prozess géifen erëmfannen, fir méi schnell virunzekommen.

A mir hunn eng éischt Initiative geholl fir iwwert déi grouss Logementsprojeten, déi op nationalem Plang och gesteiert solle ginn, wou de Staat dohannert steet, och wierklech op Ministerniveau eis reegelméisseg ze gesinn, fir datt mir do Stéck wäit virukommen.

An natierlech musse mir, an dat hunn ech geléiert an de leschte Wochen, kucke wat mir déi nächst Jore bauen. Mee déi Terrainen, déi mir elo detektéieren, dat sinn déi Wunnengen, déi mir an de 5 Joer dono schonn erëm musse bauen.

Also geet et net nëmmen drëms fir ze soen: do baue mir haut, mee gläichzäiteg musse mir kucken: Wou baue mir a 5 Joer, an haut eben déi Terrainen detektéieren a se eben och urbaniséieren, se ze erschléissen.

[Luc Frieden] An dofir och... dat do sinn alles Sujeten, och wéi an Ärer Fro vu virdrun, déi op enger nationaler Logementsreunioun och diskutéiert ginn, well do ass de Staat net ëmmer eleng. Mee déi Moossnamen, déi mir haut annoncéiert hunn, déi hunn natierlech en direkten Effet, well notamment déi Projeten, déi do geplangt waren, mee déi keen anere kaf huet, wa mir déi kafen, déi kënnen direkt realiséiert ginn.

Dofir mengen ech muss een ëmmer rëm hei ënnerscheeden tëscht deem wat kuerzfristeg ass, steierlech Moossnamen, déi hëllefen, déi Projeten, déi de Staat wëll kafen, an all déi dote Froen, déi mir och an de Koalitiounsgespréicher, an de Koalitiounsverhandlungen, och intensiv schonn diskutéiert hunn, a wou den Här Meisch elo hei gesot huet wéi hien a wéi mir an der Regierung do wëlle virgoen.

Ass nach eng aner Fro? Wann eng Fro u mech ass, wier ech dankbar wa mir déi géifen huelen, well dono muss ech op Bréissel leider fueren, mee d'Kolleegen si vläicht nach e puer Minutten hei. Jo?

[Journalistin] Effektiv, da géif ech mat där Fro ufänken.

Et ass zwar zu engem aneren Thema, mee Dir hat gëschter an der Chamber gesot, explizéiert, am Kader vum Heescheverbuet, dass d'Regierung do géif respektéieren d'Decisioune vum Cassatiounsgeriicht a vum Verfassungsgeriicht,

Kéint Dir dat just nach eng Kéier e bëssche méi explizéieren?

Do gouf et jo awer keng Cassatioun op där Fro? Et ass... Et ass genau dat... Hätt de Staat dann net kënnen a Cassatioun goen?

[Luc Frieden] Et ass genau dat wat ech gesot hunn. Wa gesot gëtt de Staat géif net... Et war eng Diskussioun ob mir eng institutionell Kris hätten tëscht dem Exekutiv an der Justiz, an dunn hunn ech gesot, neen, esou eng Kris gëtt et net.

Et ass selbstverständlech, datt de Staat, dann d'Exekutiv, all Decisioune vun den héchste Geriichter respektéiert.

Mee ech hu gesot et gëtt fir de Moment keng Decisioun, weder vun der Cour de cassation, nach vun der Cour constitutionnelle, iwwert déi do Fro.

An dat war dat wat ech dozou gesot hunn. Dat heescht, datt eng ënnerschiddlech Interpretatioun zu der aktueller Gesetzgebung dofir och ass, well et keng Rechtsprechung vun den héchste Geriichter zu Lëtzebuerg an där do Fro gëtt.

[Journalistin] An dat heescht dass d'Decisioun an zweeter Instanz net ze respektéieren ass, oder wéi?

[Luc Frieden] Et gëtt keng Decisioun vun der Cour constitutionnelle oder vun der Cour de cassation iwwert d'prezis Thematik, déi am Reglement vun der Stad Lëtzebuerg fixéiert ass.

[Journalistin] Mee kéint dat dann net jidderee soen, dee viru Geriicht ass, a vläicht net an Appell geet, a seet: Jo mee ech sinn awer net domadden averstanen, well et gëtt jo, et huet jo kee méi héicht Geriicht...

[Luc Frieden] Et gëtt zu dëser Thematik keng Decisioun, op dëser preziser Fro, déi an deem Reglement vun der Stad Lëtzebuerg fixéiert ass, gëtt et keng Decisioun vun den héchste Geriichter vu Lëtzebuerg.

Ass soss nach een deen eng Fro wëll stellen un de Premierminister? Soss géif ech...

[Journalistin] Meng aner Froen, déi géifen de Finanzminister betreffen. Dat eent ass: déi Mesuren 3 a 4 do, déi just fir 2024 gëllen, den Taux d'imposition fir d'Plus-Valuen, zielt dat fir all Investisseur oder just fir privat Investisseuren?

An och den Taux d'amortissement accéléré, dass deen elo eropgeet, ass dat un iergendwellech Konditioune gebonnen, oder gëllt dat einfach fir jiddereen?

[Gilles Roth] Dat zielt fir privat Leit, souwuel de Quart du taux global, well deen nämlech och an der Steierlegislatioun bei private Leit steet, an dat selwecht ass och fir den Amortissement accéléré vu 6%, dee fir all déi Acteure spillt, déi de Moment och vun engem Amortissement accéléré ënnert enger manner favorabeler Form kënne profitéieren.

[Journalist] Alors, je vais poser ma question en français. Le problème lié au logement et aux nombreux résidents qui font face à beaucoup de difficultés fait que beaucoup de personnes choisissent de passer la frontière pour aller habiter de l'autre côté, que ce soit en Belgique ou en France.

La question, c'est: est-ce que c'est quelque chose qui vous inquiète? Est-ce que la question a été abordée avec les autorités voisines? Et est-ce que le phénomène est chiffré?

[Claude Meisch] Ech huelen un Dir hutt e Casque un, dat gëtt eng simultan Iwwersetzung?

Et ass e Phänomen dee mir solle weider observéieren, et ass awer och eng natierlech Beweegung vum Zesummewuessen an der Groussregioun.

Mir wëssen et gëtt Residenten op der belscher Säit, op der däitscher Säit, op der franséischer Säit, déi heihinner schaffe kommen, an op der anerer Säit gëtt et der och villäicht emol déi eng Zäit hei gewunnt hunn an dann éischter an d'Groussregioun erausgeplënnert sinn an awer hei nach schaffen.

Et gëtt der manner déi hei wunnen an op där anerer Säit schaffen. Alles dat kenne mir an alles dat huet eng gewëssen Normalitéit a soll am europäesche Kontext an och an der Entwécklung vun der Groussregioun jo iergendwou eng gewëssen Normalitéit hunn.

Näischt desto trotz kann et sécherlech net am Beräich vum Wunnengsbau d'Politik vun der Lëtzebuerger Regierung sinn, fir d'Leit z'invitéieren d'Land ze verloossen. An dofir gesi mir och hei déi heiten Efforten, datt mir ebe fir eng Populatioun, déi wiisst, a se wiisst nach ëmmer iwwert déi leschte Joren, – a mir ginn dovunner aus, och an den nächste Jore wiisst se ebe méi – méi schnell kënnen ze bauen, an dat an der ganzer Bandbreet vu Logementer, déi een sech do ka virstellen, an dat eben och fir déi ganz Bandbreet vu Populatioun, déi eben zu engem Land och gehéiert, fir datt jiddereen hei en Doheem ka fannen, wann en dat wëll.

Et gëtt der, déi sech eben och fir en anere Wee decidéiert hunn, an déi hu jo sécherlech och do hir gutt Grënn gehat, an ech mengen net, datt een de Leit d'Liewe muss erschwéieren, dofir. Mee op der anerer Säit musse mir hei zu Lëtzebuerg eis Hausaufgab maachen am Wunnengsbau, bei den Autorisatiounen, fir méi kënnen ze bauen an adequat kënnen ze bauen, fir datt dat doten eben net déi eenzeg Noutléisung fir eng Famill ass.

Da soe mir Iech villmools Merci am Numm vun eis dräi.